因納上人寄題望江張氏春暉亭詩
作者：王之道
朝代：宋

paragraphs: 青青原上草，初生殆毫芒。
邇來没蓬蒿，似有三尺强。
春暉主發生，萬物資餘光。
遲遲雖不暴，萋萋自能長。
條風與糓雨，其功固難量。
予嘗優劣之，豈得相輩行。
大哉發生恩，欲報不可償。
東野古純孝，作詩本肝腸。
懷親感春暉，義見遊子章。
凱風亦遠矣，此道何茫茫。
惟餘東野詩，千古遥相望。
張公雷江人，鷄群鶴昂昂。
冰魚與冬笋，志慕孟與王。
結廬守松楸，至行稱淮鄉。
我不識君面，因詩得其詳。